Þingræður haldnar á Alþingi Íslendinga



Herra forseti. Það er nú komið svo í hv. d.; að það tekur lengri tíma að prenta þskj. og frv. en afgreiða þau hér í d. Þess vegna mótmæli ég því, að 11. mál, um Fiskveiðasjóð, komi nú til 2. umr., þar sem ekki hefur gefizt tími til þess að dreifa nál. minni hl. Ég held, að það geti ekki legið svo mjög á að taka frv. til 2. umr., a.m.k. ekki nú fyrir kvöldmat, þar sem ekki vinnst einu sinni tími til að prenta þskj. Það mun sennilega vera einstæður atburður, að það taki orðið lengri tíma að prenta þskj. en að afgreiða frv. sem lög frá hv. Ed.

Forseti (BJ): Út af ummælum hv. þm. vil ég aðeins geta þess, að það er það langur tími frá því að málið var afgr. í n., að með eðlilegum hætti hefði átt að vera hægt að ljúka prentun eða fjölritun nál. eftir atvikum. Hins vegar hef ég ekki lagt það í vana minn sem forseti d. að synja um það, ef óskað er eftir, að mál sé tekið út af dagskrá. Enn er ekki heldur útséð um það, hvort þskj. verður útbýtt, áður en málið er tekið til umr. En verði svo ekki, mun ég verða við þeirri ósk, að málið verði tekið út af dagskrá, ef það fullnægir óskum hv. þm.



Herra forseti. Í fjarveru hæstv. heilbrmrh., sem ekki getur sótt þingfund nú vegna sjúkleika, mun ég segja hér nokkur orð við 1. umr. um þetta frv. Frv. það, sem hér liggur fyrir um heilbrigðisþjónustu, var undirbúið í tíð fyrrv. ríkisstj. af þáv. heilbr.- og trmrh., Eggert G. Þorsteinssyni, en hann skipaði sérstaka n., sem vann að því að semja þetta frv. Eftir að það hafði verið gert, var frv. kynnt víða um land og að sjálfsögðu þm., en síðar var það aftur tekið til frekari endurskoðunar í tíð núv. heilbrmrh., sem skipaði aðra n. til þess að yfirfara frv. að nýju og skoða alveg sérstaklega ýmsar ábendingar, sem fram höfðu komið við athugun málsins. Þetta frv. hefur því í rauninni legið alllengi fyrir hv. alþm., og auk þess hafa fjallað um þetta mál á undanförnum árum flestir þeir, sem þetta mál varðar alveg sérstaklega. Þannig hygg ég, að öll landshlutasamtök sveitarstjórnarmanna hafi fjallað um þetta mál á fundum sínum, og víða hefur málið verið til meðferðar í sveitarstjórnum eða hinum ýmsu læknishéruðum landsins. Að sjálfsögðu hafa svo samtök lækna og annarra slíkra einnig fjallað um málið. Nú hefur þetta mál fengið afgreiðslu í hv. Nd. Alþ. eftir alrækilega athugun þar, og hafa verið gerðar á frv. talsvert miklar breytingar. Ég veit, að meginefni þessa frv. er hv. þdm. allvel kunnugt, og sé því ekki ástæðu til að fara að rekja hér efnisatriði frv. Það er mjög liðið á þingtíma, eins og öllum hv. þm. er kunnugt, og ég vil því treysta á, að sú n., sem fær málið hér til athugunar, kanni málið sem allra bezt, eftir því sem tími leyfir, og að tök verði á því að afgreiða þetta mál nú á þessu þingi og gera frv. að lögum. Hér er tvímælalaust um mjög mikilvæg atriði að ræða varðandi heilbrigðisþjónustuna í landinu. Ákvæði frv. varðandi byggingu heilsugæzlustöðva eru til mikilla bóta frá því, sem verið hefur, að ég hygg að allra dómi, og ýmis skipulagsatriði, sem varða heilhrigðisþjónustuna og þar með læknishéraðaskipunina í landinu, eru tvímælalaust að mínum dómi til verulegra bóta. En hitt kemur auðvitað engum á óvart, að nokkur ágreiningur kunni að vera uppi um breytingu á gömlu skipulagi, einkum varðandi læknishéraðaskipulagið í landinu. Slíkt hefur komið fram á Alþ. æði oft áður og er æði erfitt að semja reglur um það, þannig að öllum líki fullkomlega. Ég skal svo ekki hafa þessi orð mín fleiri, en vænti þess, að sú n., sem hér tekur málið nú til athugunar, sjái sér fært að skila áliti sínu fljótlega, svo að málið megi ná fram að ganga. En ég tel, að það hafi þegar fengið svo rækilega athugun og kynningu, bæði hjá þjóðinni og alþm., að það ætti að vera hægt, þó að mjög sé nú liðið á starfstíma þingsins. Herra forseti. Ég legg til; að málinu verði að þessari umr. lokinni, vísað til hv. heilbr.- og trn. til fyrirgreiðslu.



Herra forseti. Ég skal ekki tefja fundartíma, ég er í þeirri n., sem fær þetta mál til meðferðar. - Hæstv. ráðh. gat þess, að þetta mál hefði verið kynnt og rætt í landshlutasamtökunum alveg sérstaklega, og það er rétt. Ég vil lýsa því hér yfir, fyrst og fremst vegna þess, að það er tekið fram í bráðabirgðaákvæðum, að II. kaflinn í frv. taki ekki gildi fyrr en Alþ. ákveður, að þar af leiðandi munu sveitarstjórnarsamtökin á Reykjanesi geta samþ. það, en þau munu leggjast eindregið gegn því, að sú skipan sem þar er gert ráð fyrir, verði lögfest. Ég vil aðeins láta þess getið, en ég fagna frv. Þar er margt til bóta, en eflaust margt, sem getur orkað tvímælis, eins og oft er. Sérstaklega tel ég, að það sé ekki nægilega skilgreind staða yfirlæknis, yfirhjúkrunarkvenna og forstöðumanna fyrir heilsugæzlustöðvum. Þetta mun verða athugað af minni hálfu í n., og skal ég ekki tefja umr. um málið frekar á þessu stigi.